CELEX: 32020D0767
Language: lt
Date: 1591574400000
Title: Tarybos sprendimas (ES) 2020/767 2020 m. birželio 8 d. dėl pozicijos, kurios Europos Sąjungos vardu turi būti laikomasi Tarptautinės civilinės aviacijos organizacijos taryboje, dėl Tarptautinės civilinės aviacijos konvencijos 10 priedo III tomo 91 pakeitimo priėmimo ir pranešimo apie skirtumą, susijusį su Tarptautinės civilinės aviacijos konvencijos 14 priedo I tomo 13B pakeitimo, 6 priedo 40C pakeitimo, 3 priedo 77B pakeitimo ir 15 priedo 39B pakeitimo taikymo pradžios data

12.6.2020   
               
               
                  LT
               
               
                  Europos Sąjungos oficialusis leidinys
               
               
                  L 187/7
               
            
         TARYBOS SPRENDIMAS (ES) 2020/767
         2020 m. birželio 8 d.
         dėl pozicijos, kurios Europos Sąjungos vardu turi būti laikomasi Tarptautinės civilinės aviacijos organizacijos taryboje, dėl Tarptautinės civilinės aviacijos konvencijos 10 priedo III tomo 91 pakeitimo priėmimo ir pranešimo apie skirtumą, susijusį su Tarptautinės civilinės aviacijos konvencijos 14 priedo I tomo 13B pakeitimo, 6 priedo 40C pakeitimo, 3 priedo 77B pakeitimo ir 15 priedo 39B pakeitimo taikymo pradžios data
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     1947 m. balandžio 4 d. įsigaliojo Tarptautinė civilinės aviacijos konvencija (toliau – Čikagos konvencija), kuria reguliuojamas tarptautinis oro transportas. Ja įsteigta Tarptautinė civilinės aviacijos organizacija (toliau – ICAO);
                  
               
                     (2)
                  
                  
                     Sąjungos valstybės narės yra Čikagos konvencijos Susitariančiosios Valstybės ir ICAO narės, o Sąjunga turi stebėtojos statusą tam tikruose ICAO organuose;
                  
               
                     (3)
                  
                  
                     pagal Čikagos konvencijos 54 straipsnį ICAO taryba gali priimti tarptautinius standartus ir rekomenduojamąją praktiką;
                  
               
                     (4)
                  
                  
                     viename iš būsimų posėdžių ICAO taryba ketina priimti Čikagos konvencijos 10 priedo III tomo 91 pakeitimą dėl atrankinės iškvietos sistemos (SELCAL) (toliau – 91 pakeitimas);
                  
               
                     (5)
                  
                  
                     91 pakeitimo pagrindinis tikslas – įvesti naujus toninius signalus siekiant išplėsti esamą SELCAL kodų grupę ir taip sumažinti orlaivių pilotų kabinoje pasitaikančių klaidingų rodmenų atvejų. Juo taip pat daromi su sistemos charakteristikomis susijusių reikalavimų pakeitimai ir numatomi nauji toniniai signalai, kuriais, darant kuo mažesnį poveikį orlaivio naudotojams, sukuriamas mechanizmas, skirtas SELCAL kodų skaičiaus augimui;
                  
               
                     (6)
                  
                  
                     tikslinga nustatyti poziciją, kurios Sąjungos vardu turi būti laikomasi ICAO taryboje, nes 91 pakeitimas bus privalomas Sąjungai ir gali stipriai paveikti Sąjungos teisės, t. y. Komisijos įgyvendinimo reglamento (ES) 2017/373 (1), turinį. Priimtas 91 pakeitimas bus privalomas visoms ICAO valstybėms narėms, įskaitant visas Sąjungos valstybes nares, vadovaujantis Čikagos konvencija ir neperžengiant ja nustatytų ribų. Čikagos konvencijos 38 straipsniu reikalaujama, kad Susitariančiosios Valstybės informuotų ICAO apie ketinimus nukrypti nuo standarto naudodamosi pranešimo apie skirtumus mechanizmu;
                  
               
                     (7)
                  
                  
                     Sąjunga tvirtai remia ICAO pastangas gerinti aviacijos saugą užtikrinant saugų ir tikslų komunikacijos, navigacijos ir stebėjimo paslaugų teikimą. Todėl Sąjunga turėtų pritarti 91 pakeitimui;
                  
               
                     (8)
                  
                  
                     Sąjungos poziciją dėl 91 pakeitimo viename iš būsimų ICAO tarybos posėdžių bendrai veikdamos Sąjungos vardu turi pareikšti ICAO tarybos narėmis esančios Sąjungos valstybės narės;
                  
               
                     (9)
                  
                  
                     po to, kai ICAO taryba priims 91 pakeitimą ir apie jį ICAO Generalinis sekretorius praneš išsiųsdamas ICAO valstybėms skirtą raštą, Sąjungos pozicija turėtų būti ta, kad turi būti pranešta apie 91 pakeitimo laikymąsi, ir ją turėtų pareikšti visos Sąjungos valstybės narės;
                  
               
                     (10)
                  
                  
                     2016 m. ICAO taryba priėmė Čikagos konvencijos priedų pakeitimus, kuriais siekiama sumažinti išriedėjimo iš kilimo ir tūpimo tako incidentų ir avarijų skaičių. Tie pakeitimai (toliau – Pakeitimai) pateikti valstybėms skirtuose raštuose AN 4/1 2.26–16/19, AN 2/2.4–16/18, AN 10/1.1–16/17 ir AN 11/1.3.29–16/12 ir bus taikomi Susitariančiosiose Valstybėse nuo 2020 m. lapkričio 5 d.;
                  
               
                     (11)
                  
                  
                     Sąjunga tvirtai remia ICAO pastangas gerinti aviacijos saugą. Pakeitimais, nustatančiais naują suderintą kilimo ir tūpimo tako paviršiaus sąlygų vertinimo ir pranešimo apie jas metodiką, bus prisidedama prie išriedėjimo iš kilimo ir tūpimo tako incidentų ir avarijų dėl tokios jo taršos kaip sniegas, ledas, pažliugęs sniegas ar vanduo rizikos mažinimo;
                  
               
                     (12)
                  
                  
                     Komisijos įgyvendinimo reglamentais (ES) 2019/1387 (2) ir (ES) 2020/469 (3) Pakeitimai įtraukti į Sąjungos teisę;
                  
               
                     (13)
                  
                  
                     Pakeitimų taikymo pradžios data sutaps su Įgyvendinimo reglamentų (ES) 2019/1387 ir (ES) 2020/469 taikymu; jie iš dalies bus taikomi nuo 2020 m. lapkričio 5 d. Tačiau COVID-19 pandemija turėjo didelį poveikį Sąjungos valstybių narių ir aviacijos srities suinteresuotųjų šalių pastangoms pasirengti taikyti naujas priemones, išvardytas Čikagos konvencijos 3 priedo 77B pakeitime, 14 priedo 13B pakeitime, 6 priedo 40C pakeitime ir 15 priedo 39B pakeitime;
                  
               
                     (14)
                  
                  
                     visų pirma, dėl darbuotojų izoliavimo ir sutrumpinto darbo laiko, taip pat dėl papildomo darbo krūvio, reikalingų siekiant suvaldyti visoms suinteresuotosioms šalims kylančias rimtas neigiamas COVID-19 pandemijos pasekmes, pažanga sulėtėjo;
                  
               
                     (15)
                  
                  
                     kompetentingos institucijos ir veiklos vykdytojai susiduria su sunkumais rengdamiesi įgyvendinti Pakeitimus. Todėl gali būti būtina Įgyvendinimo reglamentuose (ES) 2019/1387 ir (ES) 2020/469 numatytą taikymo pradžios datą nukelti šešiems mėnesiams;
                  
               
                     (16)
                  
                  
                     jei ICAO taryba Pakeitimų taikymo pradžios datos nenukelia šešiems mėnesiams, o pagal Sąjungos teisę atitinkamų ICAO standartų taikymo pradžios data nukeliama šešiems mėnesiams, Sąjungos pozicija turėtų būti ta, kad pagal Čikagos konvencijos 38 straipsnį ICAO turi būti pranešta apie skirtumą ir ICAO turi būti informuota apie Sąjungos ketinimą Pakeitimų taikymo pradžios datą nukelti šešiems mėnesiams,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Pozicija, kurios Sąjungos vardu turi būti laikomasi viename iš būsimų Tarptautinės civilinės aviacijos organizacijos (toliau – ICAO) tarybos posėdžių, yra pritarti siūlomam Tarptautinės civilinės aviacijos konvencijos (toliau – Čikagos konvencija) 10 priedo III tomo 91 pakeitimui visa jo apimtimi.
            
            
               2.   Pozicija, kurios Sąjungos vardu turi būti laikomasi po to, kai ICAO taryba priims Čikagos konvencijos 10 priedo III tomo 91 pakeitimą, yra pranešti apie priimtos priemonės laikymąsi atsakant į atitinkamą ICAO valstybėms skirtą raštą.
            
         
         
            2 straipsnis
            Jei ICAO taryba neatideda Čikagos konvencijos 3 priedo 77B pakeitimo, 14 priedo 13B pakeitimo, 6 priedo 40C pakeitimo ir 15 priedo 39B pakeitimo taikymo pradžios datos ir Komisija iš dalies pakeičia Įgyvendinimo reglamentus (ES) 2019/1387 ir (ES) 2020/469 bei Deleguotąjį reglamentą C(2020) 710 final (4), kad jų taikymas būtų atidėtas šešiems mėnesiams, pagal tos konvencijos 38 straipsnį ICAO pranešama apie atitinkamą šešių mėnesių skirtumą, susijusį su Čikagos konvencijos 3 priedo 77B pakeitimo, 14 priedo 13B pakeitimo, 6 priedo 40C pakeitimo ir 15 priedo 39B pakeitimo taikymo pradžios data.
         
         
            3 straipsnis
            
               1.   1 straipsnio 1 dalyje nurodytą poziciją pareiškia ICAO tarybos narėmis esančios Sąjungos valstybės narės.
            
            
               2.   1 straipsnio 2 dalyje ir 2 straipsnyje nurodytas pozicijas pareiškia visos Sąjungos valstybės narės.
            
         
         
            4 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2020 m. birželio 8 d.
            
               
                  Tarybos vardu
               
               
                  Pirmininkė
               
               A. METELKO-ZGOMBIĆ
            
         
         
            (1)  2017 m. kovo 1 d. Komisijos įgyvendinimo reglamentas (ES) 2017/373, kuriuo nustatomi oro eismo valdymo ir oro navigacijos paslaugų teikėjų, kitų oro eismo valdymo tinklo funkcijų vykdytojų ir tų subjektų priežiūros bendrieji reikalavimai, panaikinamas Reglamentas (EB) Nr. 482/2008, įgyvendinimo reglamentai (ES) Nr. 1034/2011, (ES) Nr. 1035/2011 ir (ES) 2016/1377 ir iš dalies keičiamas Reglamentas (ES) Nr. 677/2011 (OL L 62, 2017 3 8, p. 1).
         
            (2)  2019 m. rugpjūčio 1 d. Komisijos įgyvendinimo reglamentas (ES) 2019/1387, kuriuo dėl lėktuvo tūpimo charakteristikų skaičiavimo reikalavimų, kilimo ir tūpimo tako paviršiaus sąlygų vertinimo standartų, informacijos apie tam tikrą orlaivio saugos įrangą ir reikalavimus atnaujinimo ir skrydžių lėktuvais, neturinčiais padidinto nuotolio skrydžių patvirtinimo, iš dalies keičiamas Komisijos reglamentas (ES) Nr. 965/2012 (OL L 229, 2019 9 5, p. 1).
         
            (3)  2020 m. vasario 14 d. Komisijos įgyvendinimo reglamentas (ES) 2020/469, kuriuo iš dalies keičiamos reglamentų (ES) Nr. 923/2012, (ES) Nr. 139/2014 ir (ES) 2017/373 nuostatos dėl oro eismo valdymo ir oro navigacijos paslaugų, oro erdvės struktūrų projektavimo, duomenų kokybės ir kilimo ir tūpimo takų saugos reikalavimų ir panaikinamas Reglamentas (EB) Nr. 73/2010 (OL L 104, 2020 4 3, p. 1).
         
            (4)  Komisijos deleguotasis reglamentas C(2020) 710 final, kuriuo dėl kilimo ir tūpimo takų saugos ir oro navigacijos duomenų iš dalies keičiamas Reglamentas (ES) Nr. 139/2014.